《还徐叔子犀带》
宋代·陈傅良

徐子赠我旧宝犀，宣和国工所事治。
玄玉十截黄四垂，厚且半事径尺围。
方廉整不刻毫厘，金饰诸末柔丹韦。
寘之止斋光陆离，天吴海若不敢窥。
奈何骨相堪蓑衣，自得此带逢百罹。
我服黑角二纪余，岁月几半蒙蛛丝。
识与不识皆嘘欷，恨不披拂来隆墀。
湖湘老把乘边麾，次第三节登王畿。
修门再入留郎闱，上皇一见玉色怡。
阔步蓬山上坳螭，向者所恨今交讥。
惧沥肝胆得请归，自意永与渔樵嬉。
急诏适际潜龙飞，误恩狎至湛露斯。
古来逾分天不宜，百炊未满万事非。
还观椟中一解颐，吾腰安用尔带为。
徐子盛年修干支，才华不数纷纷儿。
请以带去藏待时，拖金县玉未可知。
招招车骑来何迟，苦勿留此令我悲。
君不见在昔十围终失之，终朝三褫事尤危。
况我昏睡谁护持，亦恐夜半神运蛟龙移。

作者简介：陈傅良（1137—1203），字君举，号止斋，学者称止斋先生，浙江温州瑞安湗村（今署瑞安市塘下镇罗凤街道）人，南宋著名学者、政治家、思想家、教育家。乾道八年（1172）进士，官至宝谟阁待制、中书舍人兼集英殿修撰，为南宋一代名臣。青年时期执教于家塾，后主讲于茶院寺之南湖塾，学生数百。中进士后授泰州教授，仍在家教书。后任职湖南，公余在岳麓书院讲学，门墙极盛。卒谥文节。 著有《止斋文集》、《周礼说》、《春秋后传》、《左氏章指》等作品。其中，《八面锋》为宋孝宗击节赞叹，御赐书名，流传甚广。